Narodna skupština
20150507

Zahvaljujem gospođo predsednice. Podneli smo amandman na član 6. stav 2. u smislu da se tačke 6. i 7. brišu. Naime, član 6. reguliše prigovor i sadržinu. Prigovor je u stavu 2. je nabrojano osam tačaka šta sve prigovor treba da sadrži. Tačka 6. kaže – podatke o predmetu suđenja na koji ukazuju na to da sud nepotrebno kasni sa odlučivanjem. A tačka 7. kaže – podatke o predmetu istrage koji ukazuju na to da javni tužilac odugovlači sprovođenje istrage. Mi smo predložili da se ove tačke brišu, jer smatramo da otežavaju strankama ostvarivanje zaštite prava na suđenje u razumnom roku, budući da stranke ne moraju biti dovoljno stručne da poznaju procesne razloge zbog kojih sud kasni, odnosno, javni tužilac odugovlači sprovođenje istrage, a ako te razloge ne navede adekvatno, prigovor može biti odbačen ili odbijen. Vlada nije prihvatila amandman sa obrazloženjem, odnosno, iz razloga što se predloženim odredbama člana 6. stav 2. Predloga zakona uređuje sadržina prigovora, tj. obavezni elementi koje prigovor mora da sadrži, a sve u cilju delotvornosti pravnog leka.